‘Hy sou wou hê ons moet vergewe’Juandré en Johanette Kidson by hul dogtertjie, Annabelle. (Foto: Verskaf) Twee maande nadat Juandré Kidson (29) koelbloedig langs die N4-snelweg ten aanskoue van sy gesin vermoor is, roep sy eenjarige dogtertjie, Annabelle, steeds na hom uit. Kidson se vrou, Johanette (24), het Dinsdag aan Maroela Media gesê die dood van haar man voel steeds onwerklik en dat hul dogtertjie nie verstaan waarom haar pa nie meer daar is nie. Sondag sou boonop sy tweede Vadersdag as pa gewees het. “Fisiek is ons oukei. Emosioneel is ons stukkend, my hart is rou en seer.” Maroela Media het vroeër berig dat Kidson besig was om ŉ beskadigde motorband op die N4 buite Brits te ruil toe drie mans hom oorval en doodgeskiet het. Hy het saam met Johanette en hul dogtertjie op die hoofweg gery toe hulle oor klippe gery het wat vermoedelik opsetlik in die pad geplaas is. Johanette sê sy verwag steeds dat Kidson enige oomblik by die erf gaan inry of by die deur instap. Dan besef sy weer dat haar man van die afgelope ses jaar nooit weer gaan terugkom nie. “Ons dogtertjie wys gereeld na foto’s van haar pappa en roep hom. Sy staan dikwels by sy canvas-foto’s en dan kan ek sien sy verstaan nie hoekom hy nie reageer nie.” Juandré Kidson was gek oor sy dogtertjie, Annabelle. (Foto: Verskaf) Johanette sê Annabelle sukkel meestal om goed te slaap en dat sy ook in haar slaap na Kidson uitroep. “Sy is nog te klein om vir my te sê hoe sy voel, maar as haar mamma kan ek sien sy verstaan nie waarom haar pa nie meer hier is nie. “Ons probeer oukei wees en ons weet dat die Here met ons is en ons hierdeur help. As God nie met ons was nie, weet ek nie hoe ek in die oggende sou opstaan nie. Dis net genade.” Sy sê Kidson was lief daarvoor om Annabelle se pa te wees en dat hy hul “alles” was. “Hy was net die beste … en dan was hy nog verskriklik aantreklik ook! Vandat ek hom die eerste keer gesien het, het hy regtig my voete onder my uitgeslaan. Hy was ŉ besonderse man, daarom voel my verlies so groot. Hy was regtig die hoof van ons huis. Op ons eerste afspraak het hy my kerk toe gevat – dit was vir hom belangrik om ŉ Goddelike huwelik te hê en om my lief te hê soos wat hy geglo het, en hy hét.” Johanette en Juandré Kidson. (Foto: Verskaf) Johanette sê Juandré was iemand wat altyd gelag het en enigiets vir sy medemens sou doen. ŉ Stil, nederige mens wat nooit sy oortuigings of menings op ander sou afdwing nie. “Hy het waarlik net die lig van Jesus uitgedra en uitgebeeld.” Sy sê Juandré was ook baie lief vir musiek en dat hy veral ŉ goeie tromspeler was. Hy het in hul kerk, Huis van Gebedsbediening, in De Wildt, Hartbeespoort, se musiekgroep gespeel en die gesin het juis die Saterdag van sy dood huis toe gery sodat Kidson die volgende oggend oudergewoonte saam met die groep kon oefen voor die kerkdiens begin. “Dit bly jou by” Johanette sê daar gaan nie ŉ uur verby dat sy nie die voorval voor haar sien afspeel nie. Juandré Kidson en klein Annabelle. (Foto: Verskaf) Sy en Annabelle skrik boonop nou vir harde geluide – selfs die geblaf van honde. Wanneer sy haar oë toemaak, sien sy ook van voor af hoe haar man geskiet word. “Dit bly jou by.” Sy sê Juandré was self lief daarvoor om te skiet en dat hy sy eie vuurwapens besit het. “Ons was gewoond daaraan, maar as ek nou ŉ geweerskoot hoor, voel dit asof alles binne my sink.” Sy sê sy hoop dat die skuldiges gevang sal word, maar benadruk dat Kidson sou wou hê dat hulle die oortreders moet vergewe. “Ek wil hê die wêreld moet hom onthou vir sy dapperheid, dat hy baklei het vir sy gesin en dat hy tot die einde toe gestry het om die koninkryk van God te beërwe.” Johanette en Annabelle ontvang nie nou berading nie, maar sy sê sy besef dat sy hul dogtertjie by ŉ terapeut sal moet uitkry. ŉ Terapeut van Pretoria het aangebied om berading sonder vergoeding te doen, maar dis te moeilik vir Johanette om gereeld Pretoria toe te reis. Sy en Annabelle het ná die voorval by haar skoonouers in Rustenburg in Noordwes ingetrek, waar hulle steeds woon. Johanette het verlede jaar haar eie onderneming, Koringkorreltjie, begin en sê dat sy nou ekstra hard daaraan gaan werk om vir haar en Annabelle te voorsien en al hul uitgawes te dek. Dié onderneming maak en verkoop allerhande unieke babaprodukte. Kidson se ouers, met wie sy ŉ hegte verhouding het, help ook waar hulle kan. Juandré Kidson en sy vrou, Johanette, deel ’n lawwe oomblik. (Foto: Verskaf) Konserte ten bate van gesin Een van Kidson se beste vriende, Ruan Louw, ŉ kunstenaar en radio-omroeper, het intussen twee musiekkonserte ten bate van die gesin gereël. Die eerste een sal op 28 Junie by Jamrock in Brackenfell in die Wes-Kaap plaasvind, terwyl die tweede een op 16 Julie by Jakkalsdans in Rustenburg sal wees. Beperkte kaartjies is vir die konsert in Brackenfell beskikbaar, hoewel dit ook regstreeks uitgesaai sal word. Altesaam 1 000 kaartjies is egter vir die konsert in Rustenburg beskikbaar. Louw sal by albei konserte saam met ander plaaslike kunstenaars optree. Besprekings kan by Louw by 067 687 1816 gemaak word en meer inligting sal op sy Facebook-blad beskikbaar wees. Louw beskryf Kidson as sy “sielsvriend”. Hul vriendskap het juis deur hul gedeelde liefde vir musiek ontstaan. “Dis moeilik. Ek kan sien hoe swaar sy gesin, ouers en broer kry. Dit maak ŉ mens kwaad dat hy sy lewe op so ŉ manier verloor het. In dié stadium probeer ek sy gesin ondersteun waar ek kan.”